איל חולתא

איל חוּלָתָא (נולד ב־1976) הוא איש ביטחון ישראלי. לשעבר היועץ לביטחון לאומי של ראש ממשלת ישראל וראש המטה לביטחון לאומי. קודם לכן שירת כראש אגף במוסד למודיעין ולתפקידים מיוחדים.

 ביוגרפיה 
חולתא הוא בן לבתיה, מורה לביולוגיה ורכזת נוער שוחר מדע במינהל המחקר החקלאי שהוריה עלו מפרס, ולפרופ' גדעון חולתא (מוֹנִיקֶנְדַם), חוקר במנהל המחקר החקלאי שמוצא משפחתו בעיירה  שבהולנדהשם חולתא מקורו בשמו הישן של קיבוץ חולתה השוכן בסמוך לאגם החולה, ונבחר באסוציאציה לשם מוניקנדם, שמקורו בכפר דייגים בהולנד (דברי גדעון חולתא במפגש של עמותת עיל"ם, 30 בנובמבר 2022) והוריו ניצולי השואה. גדל בראשון לציון ולמד בגימנסיה הריאלית בעיר. בנעוריו היה מדריך בתנועת הנוער המכבי הצעיר.

קיבל תואר ראשון במתמטיקה ופיזיקה מהאוניברסיטה העברית בירושלים במסגרת תוכנית תלפיות של צה"ל. את שירותו הצבאי עשה במסגרת המוסד והשתחרר ממנו בדרגת רב-סרן.

לאחר שירותו בצה"ל המשיך לשרת ב"מוסד" במשך עוד 17 שנים. בין תפקידיו השונים שירת כראש יחידת המחקר והפיתוח הטכנולוגי וכראש אגף הטכנולוגיה, והיה אמון על פיתוח טכנולוגיות המשמשות את הארגון. במהלך שירותו זכה בפרס ביטחון ישראל.

לאחר מכן, שימש כראש מנהלת נשק לא קונבנציונלי וכראש אגף תכנון אסטרטגי ומדיניות, היה אמון על קידום קשרים מדיניים אסטרטגיים.

לפי דיווחים, באותה עת התנגד למדיניות שהוביל ראש ממשלת ישראל בנימין נתניהו, אשר הביע התנגדות להסכם הגרעין עם איראן ופעל לביטולו, ונקט עמדה שלפיה מוטב לישראל שלא להתנגד להסכם אלא לנסות להשפיע על תוכנו.

במהלך שירותו קיבל תואר דוקטור בפיזיקה מאוניברסיטת תל אביב, על עבודת דוקטורט משנת 2011, בהנחיית פרופ' אשל בן-יעקב, בנושא "פעילות רשתות נוירונים במרחב סדירות-מורכבות". לאחר מכן קיבל תואר שני במנהל ציבורי מאוניברסיטת הרווארד, במסגרת תוכנית העמיתים של קרן וקסנר. על שמו רשומים פטנטים אחדים.

לאחר סיום שירותו במוסד הצטרף חולתא לחברת הטכנולוגיה הפיננסית פאגאיה, שבה שימש כשנה מנהל תהליך ראשי (CPO) וכן עסק ביזמות טכנולוגית שעניינה צמצום ההתחממות העולמית.

250px|ממוזער|חולתא נפגש עם המשנה למזכיר המדינה של ארצות הברית ונדי שרמן בוושינגטון די. סי., אוגוסט 2021 (בעת מגפת הקורונה בארצות הברית)
לאחר הקמת ממשלת ישראל השלושים ושש, מונה חולתא לראש המטה לביטחון לאומי (המל"ל) והיועץ לביטחון לאומי של הממשלה, במקום ראש המל"ל היוצא, מאיר בן שבת, על ידי ראש ממשלת ישראל, נפתלי בנט. הוא נכנס לתפקידו בסוף אוגוסט 2021, כשהוא בן 45, והיה היועץ לביטחון לאומי הצעיר ביותר. ב-8 בינואר 2023, עם כינונה של ממשלת ישראל ה-37 בראשות בנימין נתניהו, סיים חולתא את תפקידו. למחליפו מונה השר לשעבר צחי הנגבי.

בתקופת כהונתו כראש המל"ל, ההערכה הייתה שחמאס לא מחפש עימות. על טבח שבעה באוקטובר אמר שהופתע מעוצמת ההכנה של החמאס, ומחוסר המוכנות ההגנתית של צה"ל. על הסכם הגבול הימי בין ישראל ללבנון, שנחתם בתקופת כהונתו, אמר שחשיבותו בכך שלבנון מסכימה שבכך מסתיימות התביעות שלה בנוגע לקו הגבול הימי.

במרץ 2023 מונה ליו"ר הדירקטוריון של חברת הלמן-אלדובי טכנולוגיות.

חולתא הוא עמית מחקר בכיר במכון המחקר FDD בוושינגטון דיסי, וחבר במועצה המייעצת של הארגון הבינ"ל IISS.

בפברואר 2026 במהלך נאום בהפגנה בכיכר הבימה מתח חולתא ביקורת חריפה על ראש הממשלה בנימין נתניהו. חולתא אמר כי "הממשלה ממשיכה לברוח מאחריותה על המחדל הגדול מאז קום המדינה", בהתייחסותו לטבח שבעה באוקטובר.

 חיים אישיים 
נשוי ואב לשלושה, תושב כפר סבא. מנגן בחצוצרה.

 קישורים חיצוניים 

 איל חולתא, באתר ResearchGate






 הערות שוליים 

קטגוריה:ראשי המטה לביטחון לאומי
קטגוריה:אנשי המוסד
קטגוריה:זוכי פרס ביטחון ישראל: אנשי המוסד
קטגוריה:בוגרי הגימנסיה הריאלית
קטגוריה:בוגרי המכבי הצעיר
קטגוריה:בוגרי האוניברסיטה העברית בירושלים
קטגוריה:בוגרי תוכנית תלפיות
קטגוריה:בוגרי תוכנית קרן וקסנר בישראל
קטגוריה:בעלי תואר דוקטור מאוניברסיטת תל אביב
קטגוריה:דירקטורים ישראלים
קטגוריה:כפר סבא: אישים
קטגוריה:ישראלים שנולדו ב-1976